ToekomsVenster: Geen afspraak om met Hom te kuier nodig(Foto: Pixabay) “God is koning oor die nasies, God is op sy heilige troon.” − Psalms 47:9 (AFR83) Die dood van koningin Elizabeth II van Brittanje gryp die verbeelding van die wêreld aan. Haar geseënde 70 jaar lange heerskappy word allerweë erken en besing. Haar oudste seun, Charles, is soos wat die protokol vereis onmiddellik as troonopvolger aangewys en staan bekend as koning Charles III. Daar is iets sprokiesagtig aan konings en koninginne, prinse en prinsesse, paleise en landgoedere soos wat ons nou weer sien in verskeie programme wat uitgesaai word. Ons woonplekke lyk maar vaal gemeet aan die pronkerigheid van die adellikes se blyplekke, maar ons het ŉ dak oor ons kop. Die koningin se begrafnis vandag is wêreldwyd gevolg. Sy het in staatsie gelê waar duisende mense in lang rye gestaan en wag het om hul geliefde koningin te groet. Aardse koningshuise bestaan uit mense en mense maak foute. Allerlei onverkwiklikhede kom op die lappe asof ŉ mens dit nie van sulke gesiene mense verwag het nie. In teenstelling is daar geen vinger te wys na die Koning wat ons dien nie. Ons is onderdane en burgers van sy ryk. Ons is so naby aan Hom as wat ons begeer om te wees. Hy nooi ons trouens daagliks uit om by Hom te kom kuier, ons harte uit te praat en ons diepste geheime met Hom te bespreek. Ons hoef nie ŉ afspraak te maak vir ŉ oudiënsie met die koning nie en daar is nie van protokol, anders as om Hom in die Naam van sy Seun te nader, sprake nie. Mag ons waardige burgers wees. Mag sy Koninkryk op aarde uitbrei en mag die volkere van die wêreld sy heerskappy erken en beleef. My Pa is die Koning van die heelal jy weet En kom wat wil ek sal dit nooit vergeet nie Die wind kan waai die berge kan val Hy’t gesê Hy voorsien en Hy sal Ek’s die Koning se kind dit maak my ’n prins Die lewe is Christus selfs die dood is ’n wins Vir niks is ek bang nie dit sê ek jou nou My Pa is die Koning onthou ToekomsVenster is ŉ daaglikse boodskap om individuele gelowiges toe te rus met praktiese geloofsvaardighede. Kleingroep-begeleidings, DVD’s en funksionele preeksketse is beskikbaar by Drienie ([email protected]) of besoek www.toekomsvenster.co.za